**ΕΝΟΤΗΤΑ 6: Ο ΠΡΩΤΑΓΟΡΕΙΟΣ ΜΥΘΟΣ- ΤΟ ΔΩΡΟ ΤΟΥ ΔΙΑ**

ΘΕΜΑ: Ο Δίας δίνει στους ανθρώπους την **αιδώ** και τη **δικαιοσύνη,** τις **συνιστώσες της πολιτικής αρετής**, ώστε να συγκροτήσουν πολιτικές κοινωνίες.

Βασικοί νοηματικοί άξονες:

* τα επιτεύγματα του ανθρώπου πριν από τη συγκρότηση των πόλεων: γένεση θρησκείας, γλώσσας, υλικοτεχνικού πολιτισμού
* αδυναμία κοινωνικής συνύπαρξης: ο άνθρωπος αδύναμος απέναντι στα άγρια θηρία- απουσία πολιτικής τέχνης
* ο Δίας δίνει στους ανθρώπους την αιδώ και την δίκη
* η εντολή του Δία : όλοι να μετέχουν στην αιδώ και στη δίκη και όποιος δεν μετέχει να θανατώνεται
* Επιμύθιο: η καθολική συμμετοχή στην πολιτική αρετή: αναγκαία για τη συγκρότηση πολιτικά οργανωμένων κοινωνιών

ΕΡΜΗΝΕΙΑ ΤΗΣ ΦΡΑΣΗΣ : Ο ΑΝΘΡΩΠΟΣ ΜΕΤΕΣΧΕ ΘΕΙΑΣ ΜΟΙΡΑΣ

Η αφετηρία του θεϊκού μεριδίου του ανθρώπου είναι η **φωτιά** →ανήκε στους θεούς, πριν ο Τιτάνας Προμηθέας τη δωρίσει στους ανθρώπους→ **άρα οι άνθρωποι απέκτησαν ένα θεϊκό αντικείμενο**.

Η **ανθρώπινη** λογική ανάγεται στον θεό ή είναι ο θεός μέσα μας. Η απόδοση του θεϊκού ενστίκτου σε θεϊκή συγγένεια είναι απλώς μια χαριτολογία στο πλαίσιο ενός μύθου.

Οι διαδοχικές φάσεις εξέλιξης της θρησκείας

1. Ο άνθρωπος πήρε κάποιο θεϊκό μερίδιο
2. Χάρη σε αυτό το μερίδιο πίστεψε ότι έχει κάποια ιδιαίτερη συγγένεια με τους θεούς και μόνο αυτός από όλα τα έμβια όντα πίστεψε στην ύπαρξη θεών.
3. Άρχισε να λατρεύει τους θεούς, να οργανώνει θρησκευτική λατρεία, να τελεί θρησκευτικές τελετές, να φτιάχνει βωμούς και ομοιώματα θεών.

Κατά τον Πρωταγόρα, η ανάπτυξη της θρησκείας είναι το κορυφαίο στάδιο εξέλιξης του ανθρώπου, στο πλαίσιο του προηθικού σταδίου. Το θρησκευτικό ένστικτο είναι θεμελιώδες στοιχείο της ανθρώπινης φύσης, προσιδιάζει στον άνθρωπο.

**Αγνωστικισμός Πρωταγόρα**: παρόλο που ο Πρωταγόρας δεν θεωρεί ότι οι άνθρωποι μπορούν με βεβαιότητα να διαπιστώσουν και να γνωρίσουν την ύπαρξη και τη μορφή των θεών, δέχεται το θεϊκό ένστικτο ως αναπόσπαστο κομμάτι της ανθρώπινης φύσης.

**ΓΛΩΣΣΑ**

Η γλώσσα προέκυψε φύσει ή νόμω στον άνθρωπο;

* Κατά τον Πρωταγόρα, η γλώσσα δημιουργήθηκε **νόμω** και εξελίσσεται σύμφωνα με τις ανάγκες της κοινωνικής ζωής. Είναι επομένως **ανθρώπινη κατασκευή**.
* Υπάρχει και η **θεοκρατική αντίληψη**, που υποστηρίζει ότι η γλώσσα είναι **δώρο των θεών στον άνθρωπο** (υποστηρίχθηκε και από τον Ηρόδοτο αυτή η θέση).

**ΥΛΙΚΟΤΕΧΝΙΚΟΣ ΠΟΛΙΤΙΣΜΟΣ**

Κατοικίες, στρωσίδια, ενδύματα, υποδήματα, καλλιέργεια γης για τροφή

Αξιολογική παρουσίαση ανθρώπινων επιτευγμάτων

Ο Πρωταγόρας παρουσιάζει τα ανθρώπινα επιτεύγματα όχι με χρονολογική σειρά, αλλά με **αξιολογική σειρά**, δηλαδή με γνώμονα την αξία και τη σημασία τους για την ανθρωπότητα. Άρα ξεκινά από το σημαντικότερο, κατά τη γνώμη του, για να οδηγηθεί στο λιγότερο σημαντικό. Η χρονική σειρά στην ουσία είναι ακριβώς η αντίστροφη από την αξιολογική. Ο άνθρωπος ξεκίνησε να βρει τροφή και σταδιακά οδηγήθηκε στα υπόλοιπα στάδια εξέλιξης. Πιο συγκεκριμένα:

1. Δημιουργία της θρησκείας
2. δημιουργία της γλώσσας
3. επιτεύγματα υλικοτεχνικού πολιτισμού (κατοικίες, ενδύματα, υποδήματα, στρωσίδια)
4. εύρεση τροφής.

Είναι φανερό ότι η σειρά αυτή είναι αξιολογική και όχι χρονική, αφού ο άνθρωπος πρώτα βρήκε τροφή, για να τραφεί, και μετά σταδιακά δημιούργησε υλικοτεχνικό και πνευματικό πολιτισμό.

Συμπεράσματα από την εκδήλωση πρώτο κοινωνικής συμπεριφορά στον άνθρωπο

* Η πολιτική τέχνη είναι ανώτερη από τη δημιουργική τέχνη. Δεν είναι έμφυτη στον άνθρωπο. Μέρος της είναι η πολεμική τέχνη.
* Η αιτία, που οδήγησε τους ανθρώπους να εκδηλώσουν πρώτο κοινωνική συμπεριφορά και να συγκροτήσουν πόλεις, είναι η ανάγκη να αντιμετωπίσουν τον κίνδυνο αφανισμού τους από τα άγρια θηρία.
* Η άποψη του Πρωταγόρα πως οι άνθρωποι εμφάνισαν πρώτο κοινωνική συμπεριφορά σε αυτό το προ ηθικό στάδιο θεωρείται ως προδιατύπωση της θέσης του Αριστοτέλη πως ο άνθρωπος είναι από τη φύση του κοινωνικό ον.

Β . ΤΟ ΣΤΑΔΙΟ ΣΥΓΚΡΟΤΗΣΗΣ ΠΟΛΙΤΙΚΑ ΟΡΓΑΝΩΜΕΝΩΝ ΚΟΙΝΩΝΙΩΝ (ΗΘΙΚΟ ΣΤΑΔΙΟ)

**Αιδώς**: κατευθύνει τους πολίτες σε ευπρεπή και αξιοπρεπή συμπεριφορά, σε σεβασμό ηθικών κανόνων

**Δίκη**: η αίσθηση του ορθού, του δικαίου, που συμβάλλει στο να τηρούνται όσοι περιορισμοί επιβάλλονται στον άνθρωπο

**Η αιδώς και η δίκη αποτελούν τις βασικές συνιστώσες της πολιτικής τέχνης.** Ο Δίας δεν έδωσε στους ανθρώπους απευθείας στην πολιτική τέχνη αλλά τις βασικές συνιστώσες της. Ερμηνεύοντας το μύθο, συμπεραίνουμε ότι, σύμφωνα με τον Πρωταγόρα, η πολιτική αρετή δεν υπάρχει έμφυτη στον άνθρωπο, αφού δεν είναι μέρος της αρχικής φύσης του ανθρώπου, αλλά ο άνθρωπος την κατέκτησε σε ένα μεταγενέστερο στάδιο της πολιτισμικής εξέλιξης του, στηριγμένος στην εμπειρία από τα παθήματά του, στη λογική του και στην προσωπική του προσπάθεια.

Κατά τον Πρωταγόρα η συγκρότηση πόλεων και η σταδιακή κατάκτηση της πολιτικής τέχνης μέσω της αιδούς και της δίκης έγινε λόγω ανάγκης (νόμω), προκειμένου οι άνθρωποι να συμβιώσουν αρμονικά σε κοινωνίες και να επιβιώσουν από εξωτερικές απειλές. Ο άνθρωπος έχει τη φυσική προδιάθεση να εξελιχθεί σε ηθική προσωπικότητα και να αποκτήσει την πολιτική αρετή, αλλά αυτό θα το καταφέρει μέσα από την αγωγή και την προσωπική προσπάθεια του.

**ΠΟΛΙΤΙΚΗ ΤΕΧΝΗ**

Είναι η τέχνη της πολιτικής οργάνωσης. Είναι ανώτερη από τις τεχνικές γνώσεις και τη δημιουργική τέχνη. Μέρος της είναι η πολεμική τέχνη. Συνιστώσες της είναι η αιδώ, η δίκη και η σωφροσύνη. Δεν είναι έμφυτη, αφού μοιράζεται σε όλους σε ένα μεταγενέστερο στάδιο**. Η καθολική συμμετοχή σε αυτήν είναι αναγκαία για τη συγκρότηση πόλεων**. Ο άνθρωπος την κατακτά ύστερα από προσωπική προσπάθεια και διδασκαλία. Ευδοκιμεί κυρίως στα δημοκρατικά πολιτεύματα.

**ΔΗΜΙΟΥΡΓΙΚΗ ΤΕΧΝΗ**

Όλες οι πρακτικές τέχνες (έντεχνος σοφία και έμπυρος τέχνη) καταμερίζονται στους ανθρώπους κι ο κάθε άνθρωπος ασκεί μια δημιουργική τέχνη υπηρετώντας την κοινωνία. Στην δημιουργική τέχνη εφαρμόζεται ο καταμερισμός της εργασίας. Δεν είναι αναγκαίο όλοι οι άνθρωποι να μοιράζονται τα ίδια στοιχεία της δημιουργικής τέχνης. Ο κάθε άνθρωπος ασκεί μία από αυτές. Αντίθετα, η πολιτική τέχνη πρέπει να ασκείται από όλους ανεξαίρετα τους ανθρώπους.

**ΣΤΑΔΙΑ ΕΞΕΛΙΞΗΣ ΤΗΣ ΑΝΘΡΩΠΟΤΗΤΑΣ**

1. Ανυπαρξία των θνητών γενών
2. ο βιολογικός σχηματισμός του ανθρώπου και των άλλων ζώων (φάση του επιμηθέα ή επιμηθεϊκό στάδιο)
3. η δημιουργία τεχνικού πολιτισμού (φάση του Προμηθέα ή προμηθεϊκό στάδιο).
4. η συγκρότηση πολιτικά οργανωμένων κοινωνιών η παρέμβαση του Δία. Το δεύτερο και το τρίτο είναι προηθικά στάδια στην ανάπτυξη της ανθρωπότητας. Το τέταρτο στάδιο είναι το ηθικό στάδιο ανάπτυξής της.

**ΟΙ ΣΥΜΒΟΛΙΣΜΟΙ ΣΤΟΝ ΠΡΩΤΑΓΟΡΕΙΟ ΜΥΘΟ**

* Η παρουσία των θεών έχει αλληγορική συμβολική σημασία :ο Δίας είναι η νομοτέλεια που διέπει τη φύση, ο λόγος, η λογική. Ο Ερμής, ο Επιμηθέας και οι άλλοι θεοί τα όργανα που διέπουν τη νομοτέλεια της φύσης. Με τη νομοτέλεια αυτή ρυθμίζονται οι σχέσεις των όντων, εξισορροπούνται οι ανάγκες τους και εξασφαλίζονται τα μέσα για την ικανοποίησή τους.
* Η μοίρα- **ειμαρμένη ημέρα**- συμβολίζει το πλήρωμα του χρόνου, την ανάγκη για εξέλιξη, τη μετάβαση από τη μία μορφή ζωής σε άλλη.
* Η άνοδος του ανθρώπου από τη γη στο φως συμβολίζει το πέρασμα από το στάδιο της βιολογικής συγκρότησης στο στάδιο ανάπτυξης πολιτισμού. Η κλοπή της φωτιάς από τον Προμηθέα στο μύθο συμβολίζει την πίστη του Πρωταγόρα ότι ο άνθρωπος μπορεί με τη γνώση να κυριαρχήσει πάνω στη φύση, να την αλλάξει και να καλυτερέψει τη ζωή του.
* Το γεγονός ότι η πολιτική τέχνη, σύμφωνα με το μύθο, φυλασσόταν τόσο καλά στην κατοικία του Δία συμβολίζει τη σπουδαιότητά της για τον άνθρωπο. Η αδυναμία του Προμηθέα να κλέψει την πολιτική τέχνη, ταυτόχρονα με την κλοπή των τεχνικών γνώσεων και της φωτιάς, συμβολίζει την πεποίθηση του Πρωταγόρα πως ο άνθρωπος πρώτα κατάφερε να αναπτύξει τεχνογνωσία και τεχνολογία και αργότερα, μετά από πολλές προσπάθειες, δυσκολίες και παθήματα, σε ένα ανώτερο στάδιο εξέλιξης του πολιτισμού του, κατάφερε να αναπτύξει πολιτική τέχνη και οργάνωση.
* Τα δώρα του Προμηθέα συμβολίζουν την πείρα, που απέκτησε ο άνθρωπος σταδιακά, μέσα στους αιώνες, μέσα από την πρακτική και θεωρητική δραστηριότητα του.

Ο ΑΝΘΡΩΠΙΣΜΟΣ ΤΟΥ ΠΡΩΤΑΓΟΡΑ

Ο πρωταγόρειος μύθος διακρίνεται για τον **ανθρωποκεντρικό χαρακτήρα** του. Ο άνθρωπος, ο οποίος, σύμφωνα με τον Πρωταγόρα, χαρακτηρίζεται από φυσική ένδεια μέσων επιβίωσης, εξαιτίας της απερισκεψίας του Επιμηθέα, με τα δώρα του Προμηθέα και όπλο τη λογική του, αναπτύσσει τεχνολογία και τεχνογνωσία. Έτσι αντισταθμίζει τη φυσική ένδεια του, καταφέρνει να επιβιώσει και στη συνέχεια να κυριαρχήσει πάνω στα άλογα όντα και στη φύση. Επιπλέον όχι μόνο αναπτύσσει πνευματικό και υλικοτεχνικό πολιτισμό, αλλά καλλιεργεί και ηθικές αξίες, χάρη στις οποίες συγκροτεί και συμβιώνει σε πολιτικά οργανωμένες κοινωνίες. Ο άνθρωπος, λοιπόν, βρίσκεται σε μια συνεχή πορεία εκπολιτισμού, εξέλιξης και πορείας από τα κατώτερα στάδια στα ανώτερα.